**Kedves Sporttársunk!**

Szeretettel köszöntünk rendezvényünkön, a **Bagolyvár 30/15** teljesítménytúrán.

Kérjük, hogy az alábbi ismertetőt figyelmesen olvasd el, Neked írtuk.

A túra végig jelzett utakon halad, szalagozás nem lesz. Íróeszköz, saját pohár kérjük, hogy mindenkinél legyen a hátizsákban. A túrán mindenki saját felelősségére vesz részt.

**Bagolyvár 30:**

A Bagolyvár Fogadó és Galéria kapuján kilépve jobbra, a városközpont irányába indulunk el. Célszerű ezen az oldalon maradni, mert így csak egyszer kell komolyabb forgalmú úton átkelni. Elhaladunk néhány üzlet, a zirci városháza, majd a monostor előtt és a Rákóczi téri kanyarnál átkelünk a 82-es úton, egyenesen folytatva utunkat már a Közép-Dunántúli Piros jelzésen az Alkotmány utcában. Elhagyjuk Zirc házait és kiérünk a Cuhához, melyen jobbra átkelünk egy új hídon immár Kardosrét határában. A híd után balra fordulunk és megkezdjük völgyi vándorlásunkat. A Csárda-völgy torkolata után átkelünk a Cuhán. Javaslat: a vasúti hídra fokozott óvatossággal, körülnézés után felmenve, azon vissza Zirc felé (!) gyertek és a híd után azonnal le a baloldali lépcsőn – így kikerülhető a piros jelzés sokszor csak üggyel-bajjal járható átkelése. 8,7 km után érjük el **Porva-Csesznek állomást**, itt teával várunk. Némi pihenés és a vasúttörténeti kiállítás feltétlen megtekintése után a kulcsosház melletti, meredeken induló sárga + jelzésen folytatjuk a túrát. Ez szép erdei szakaszon felvezet a **Hosszú-hegy** gerincére. Felérve keresztezünk egy szállítóutat és leereszkedünk a hegy túloldalán az egykori üveghuta helyéig. Innen balra indulunk tovább a **Hódos-ér** völgyét követve 3 km után jutunk el **Porvára**. A főutat elérve jobbra pár lépésre találjuk a Penics büfét: Pihenőhely, italjegyeket itt lehet beváltani. Feltöltődve jobbra indulunk tovább a zöld jelzés szerint. A focipályánál balra térünk, újra a Hódos-ér kísér. **Ménesjárásig** szinte vízszintesen haladunk (2,7 km, 40 m szint). Az egykori csikónevelő telepet balra mellőzve egyenesen megyünk tovább és felérünk a piros +kiágazásához, a Bakonybélbe vezető erdei műúthoz. Továbbra is a zöld jelzés szerint emelkedni kezd utunk, jobbra a zöld+ a Levél-kúti árokba tér. Rögtön utána bal oldalt kettős fekete fémkeresztet látunk. Felérve az egykori **Kisszépalmapuszta** helyén szépen felújított pihenőhely fogad meg egy csoki a pontőrtől. Innen Zircig már végig az Országos Kéktúra útvonalát követjük: először Bakonybél felé haladunk a műúton, majd egy bekerített rész után balra térünk. Itt helyenként nagyobb pocsolyák is lehetnek. Hamarosan balkanyar jön, majd kiérünk erdő-mező szélére, itt jobbra kell fordulni, majd kiérünk a szépalmai dózerúthoz, amin szintén jobbra folytatjuk a túrát. Felérünk a Hotel bevezető útjához, jobbról megérkezik a sárga jelzés is. Innen a kettős jelzésen addig megyünk a műúton, amíg azok el nem ágaznak és marad nekünk a kék, ezen megyünk be **Borzavárra.** A templom mellett jobbra térünk. Igazolópont az első buszmegállónál, kérjük felírni, hány busz megy vasárnap Zircre. Végigmegyünk a falun, az alsó végén letérünk az országútról és felmegyünk a **Pintér-hegyre**. Leereszkedve a túloldalán jobbra térünk, ismét felfelé. Egy szállítóút keresztezése után már lefelé tartunk, **Zircet** egy egykori bányánál (most bemutatóhely és játszótér) érjük el. A Deák Ferenc utcán érjük el a Rákóczi teret (Kék-és Piros túra emlékműve a buszállomásnál), majd Veszprém felé haladva néhány perc múlva már itt is a cél, a Bagolyvár Fogadó és Galéria.

Teljesítményedhez gratulálunk, a leveshez jó étvágyat kívánunk!

**IGAZOLÁSOK:**

|  |  |  |  |  |  |
| --- | --- | --- | --- | --- | --- |
| **ZIRC, RAJT**  | **PORVA-CSESZNEK (KDP)** | **PORVA**  | **KISSZÉPALMA**  | **BORZAVÁR** | **ZIRC, CÉL** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Hely** | **Táv** | **Táv össz.** | **Szint** | **Szint össz.** | **le** | **le össz.** | **Jelzés a pontig** | **Nyitva** |
| Zirc, Bagolyvár | 0,0 | 0,0 | 0 | 0 | 0 | 0 |  |  7.00-9.00 |
| **Porva-Csesznek** | 8,7 | 8,7 | 111 | 111 | 166 | 166 | P |  8.30-11.30. |
| Hosszú-hegy | 1,1 | 9,7 | 82 | 193 | 6 | 172 | S+ |   |
| Üveghuta helye | 0,8 | 10,5 | 7 | 200 | 71 | 243 | S+ |   |
| **Porva** | 3,0 | 13,5 | 40 | 240 | 20 | 263 | S |  9.15-13.00 |
| Ménesjárás | 2,7 | 16,2 | 40 | 280 | 18 | 281 | Z |   |
| **Kisszépalma** | 2,5 | 18,8 | 109 | 389 | 25 | 306 | Z |  10.15-14.30. |
| Szépalma | 2,1 | 20,9 | 54 | 443 | 48 | 354 | K |   |
| **Borzavár** | 2,7 | 23,6 | 37 | 480 | 89 | 443 | K |   |
| Pintér-hegy | 2,6 | 26,2 | 97 | 577 | 79 | 522 | K |   |
| Zirc, Bagolyvár | 3,4 | 29,6 | 58 | 635 | 113 | 635 | K | Célzárás 18.00 |